**Τιμή και ποσότητα ισορροπίας**

Η τιμή ενός αγαθού προσδιορίζεται από την αλληλεπίδραση των δυνάμεων της ζήτησης και της προσφοράς. **Τιμή ισορροπίας** ονομάζεται η τιμή στην οποίαη ζητούμενη ποσότητα ισούται με την προσφερόμενη ποσότητα. Είναι δηλαδή η τιμή που εξισορροπεί τις δυνάμεις της προσφοράς και της ζήτησης. Στην τιμή ισορροπίας η ζητούμενη ποσότητα είναι ίση με την προσφερόμενη ποσότητα και η ποσότητα αυτή ονομάζεται **ποσότητα ισορροπίας**.

**Οι δυνάμεις της ζήτησης και της προσφοράς**

* Ο Νόμος της ζήτησης: Όταν η τιμή ενός αγαθού αυξάνεται, η ζητούμενη ποσότητα από τους καταναλωτές μειώνεται και όταν η τιμή ενός αγαθού μειώνεται η ζητούμενη ποσότητα αυξάνεται. Δηλαδή υπάρχει αρνητική σχέση ανάμεσα στην τιμή και την ζητούμενη ποσότητα (όταν οι άλλοι παράγοντες που επηρεάζουν τους καταναλωτές, όπως για παράδειγμα το εισόδημά τους, είναι σταθεροί).
* Ο Νόμος της προσφοράς: Όταν η τιμή ενός αγαθού αυξάνεται, η προσφερόμενη ποσότητα από τους παραγωγούς αυξάνεται και όταν η τιμή ενός αγαθού μειώνεται η προσφερόμενη ποσότητα μειώνεται. Δηλαδή υπάρχει θετική σχέση ανάμεσα στην τιμή και την προσφερόμενη ποσότητα (όταν οι άλλοι παράγοντες που επηρεάζουν τους παραγωγούς, όπως για παράδειγμα η τεχνολογία παραγωγής, είναι σταθεροί).

**Πώς οι δύο αυτές αντίθετες δυνάμεις οδηγούν στην ισορροπία;**

Οι καταναλωτές έχουν συμφέρον να αγοράσουν το προϊόν που τους ενδιαφέρει στη χαμηλότερη δυνατή τιμή. Αντίθετα οι παραγωγοί έχουν συμφέρον να πουλήσουν το προϊόν τους στην υψηλότερη δυνατή τιμή. Τελικά σε ποια τιμή θα συμφωνήσουν και γιατί; Ας δούμε με τη βοήθεια του παρακάτω πίνακα:

|  |  |  |  |  |
| --- | --- | --- | --- | --- |
| Τιμή | ΖητούμενηΠοσότητα (Ζ.Π) | ΠροσφερόμενηΠοσότητα (Π.Π.) | Έλλειμμα= Ζ.Π.-Π.Π.(αν Ζ.Π.>Π.Π.) | Πλεόνασμα=Π.Π.-Ζ.Π.(αν Π.Π.>Ζ.Π.) |
| 10 | 300 | 50 | 300-50=250 | - |
| 15 | 250 | 150 | 250-150=100 | - |
| 20 | 200 | 200 | 0 | 0 |
| 25 | 150 | 250 | - | 250-150=100 |
| 30 | 100 | 300 | - | 300-100=200 |

Στον πίνακα φαίνεται ο νόμος της ζήτησης (καθώς αυξάνεται η τιμή του αγαθού η ζητούμενη ποσότητα μειώνεται) και ο νόμος της προσφοράς (καθώς αυξάνεται η τιμή του αγαθού η προσφερόμενη ποσότητα αυξάνεται). Σύμφωνα με τον ορισμό της τιμής ισορροπίας, καταναλωτές και παραγωγοί θα συμφωνήσουν στην τιμή των 20 ευρώ όπου η ζητούμενη και η προσφερόμενη ποσότητα είναι ίσες. Γιατί θα συμβεί κάτι τέτοιο;

**Τι συμβαίνει σε μια χαμηλότερη τιμή;** Στην τιμή των 10 ή των 15 ευρώ, οι καταναλωτές θέλουν να αγοράσουν μεγαλύτερη ποσότητα από αυτήν που παράγουν και προσφέρουν οι παραγωγοί. Αυτό σημαίνει ότι στην αγορά υπάρχει έλλειμμα (έλλειμμα έχουμε όταν η ζητούμενη ποσότητα είναι μεγαλύτερη από την προσφερόμενη ποσότητα) που σημαίνει ότι υπάρχουν καταναλωτές που δεν βρίσκουν το προϊόν. Δηλαδή, το προϊόν είναι «σπάνιο». Κάποιοι καταναλωτές, προκειμένου να εξασφαλίσουν αυτό το «σπάνιο» προϊόν, είναι διατεθειμένοι να πληρώσουν υψηλότερη τιμή και έτσι η τιμή του αγαθού αυξάνεται. Η τιμή θα αυξηθεί μέχρι να μην υπάρχει έλλειμμα.

**Τι συμβαίνει σε μια υψηλότερη τιμή;** Στην τιμή των 25 ή των 30 ευρώ, Οι καταναλωτές θέλουν να αγοράσουν μια μικρότερη ποσότητα από αυτήν που παράγουν και προσφέρουν οι παραγωγοί. Αυτό σημαίνει ότι στην αγορά υπάρχει πλεόνασμα (πλεόνασμα έχουμε όταν η προσφερόμενη ποσότητα είναι μεγαλύτερη από τη ζητούμενη ποσότητα) που σημαίνει ότι οι παραγωγοί δεν μπορούν να πουλήσουν όλο το προϊόν που έχουν παράγει. Το προϊόν «περισσεύει». Οι παραγωγοί, προκειμένου να μην μείνει απούλητο το προϊόν, είναι διατεθειμένοι να χαμηλώσουν την τιμή για να προσελκύσουν καταναλωτές. Έτσι, η τιμή μειώνεται. Η τιμή θα μειωθεί μέχρι να μην υπάρχει πλεόνασμα.

**Εφαρμογές - Ασκήσεις για το σπίτι**

1. Δίνεται ο παρακάτω πίνακας για την αγορά ενός αγαθού:

|  |  |  |  |  |
| --- | --- | --- | --- | --- |
| Τιμή | ΖητούμενηΠοσότητα (Ζ.Π) | ΠροσφερόμενηΠοσότητα (Π.Π.) | Έλλειμμα= Ζ.Π.-Π.Π.(αν Ζ.Π.>Π.Π.) | Πλεόνασμα=Π.Π.-Ζ.Π.(αν Π.Π.>Ζ.Π.) |
| 6 | 180 | 80 | ; | - |
| 8 | 150 | ; | 50 | - |
| 10 | 120 | 120 | 0 | 0 |
| 12 | ; | 140 | - | 50 |
| 14 | 60 | 160 | - | ; |

α) Να συμπληρώσετε τον πίνακα

β) Ποια είναι η τιμή ισορροπίας σε αυτή την αγορά και γιατί;

γ) Γιατί όταν υπάρχει έλλειμμα η τιμή αυξάνεται και μέχρι ποιο σημείο θα αυξηθεί η τιμή;

δ) Γιατί όταν υπάρχει πλεόνασμα η τιμή μειώνεται και μέχρι ποιο σημείο θα μειωθεί η τιμή;